ನಟಾಸ್ಚಾ ಆರ್ಟಿನ್ ಬ್ರನ್ಸ್ವಿಕ್

**ನಟಾಸ್ಚಾ ಆರ್ಟಿನ್ ಬ್ರನ್ಸ್‌ವಿಕ್**  (ಜೂನ್ ೧೧, ೧೯೦೯ - ಫೆಬ್ರವರಿ ೩, ೨೦೦೩) ಅವರು ರಷ್ಯನ್-ಅಮೆರಿಕನ್ ಗಣಿತಜ್ಞೆ ಮತ್ತು ಛಾಯಾಗ್ರಾಹಕಿ.

## ಆರಂಭಿಕ ಜೀವನ
ನಟಾಸ್ಚಾ ಆರ್ಟಿನ್ ಬ್ರನ್ಸ್‌ವಿಕ್ ಅವರು ಖಾರ್ಕಿವ್‌ನ ರಷ್ಯನ್ ಯಹೂದಿಯಾದ 'ನಾಮ್ ಜಸ್ನಿ' ಅವರ ಮಗಳು. 'ನಾಮ್ ಜಸ್ನಿ' ಅವರು ಅರ್ಥಶಾಸ್ತ್ರಜ್ಞರಾಗಿದ್ದರು. ನಟಾಸ್ಚಾ ಆರ್ಟಿನ್ ಬ್ರನ್ಸ್‌ವಿಕ್‌ರವರ  ತಾಯಿ ರಷ್ಯಾದ ಸಂಪ್ರದಾಯವಾದಿ ಶ್ರೀಮಂತರು ಮತ್ತು ದಂತವೈದ್ಯೆಯಾಗಿದ್ದರು. ೧೯ ನೇ ಶತಮಾನದಲ್ಲಿ  ಆರ್ಟಿನ್‌ರವರ ತಾಯಿಯು ಯಹೂದಿಯಾದ  'ನಾಮ್ ಜಸ್ನಿ'ಯವರನ್ನು ವಿವಾಹವಾಗುವುದನ್ನು ರಷ್ಯಾದ ಸಂಪ್ರದಾಯವಾದಿ ಕ್ರೈಸ್ತರು  ವಿರೋಧಿಸಿದರು. ಆದ್ದರಿಂದ ಆರ್ಟಿನ್ ಅವರ ತಂದೆ-ತಾಯಿ ಫಿನ್‌ಲ್ಯಾಂಡ್‌ನಲ್ಲಿ ಮದುವೆಯಾದರು.

'ನಾಮ್ ಜಸ್ನಿ'ಯವರು  "ಮೆನ್ಶೆವಿಕ್ಸ್‌"ನ ಅನುಯಾಯಿಯಾಗಿದ್ದ ಕಾರಣ ೧೯೧೭ ರ ಅಕ್ಟೋಬರ್ ನಲ್ಲಿ ನಡೆದ  ಕ್ರಾಂತಿಯ ನಂತರ ಟಿಬ್ಲಿಸಿಗೆ ಪಲಾಯನ ಮಾಡಬೇಕಾದ ಪರಿಸ್ಥಿತಿ ಬರುತ್ತದೆ. ೧೯೨೦ ರ ಈ ಪಲಾಯನದಲ್ಲಿ ನಟಾಸ್ಚಾ, ಅವರ ಸಹೋದರಿ, ಮತ್ತು ತಾಯಿ  ನಾಮ್ ಜಸ್ನಿಯನ್ನು ಹಿಂಬಾಲಿಸಿದರು.  ನಂತರ, ಕುಟುಂಬವು ೧೯೨೨ ರಿಂದ ೧೯೨೪ ರ ವರೆಗೆ ಆಸ್ಟ್ರಿಯಾದಲ್ಲಿ ವಾಸಿಸುತ್ತಿತ್ತು. ೧೯೨೪ ರಲ್ಲಿ ಬರ್ಲಿನ್‌ನಲ್ಲಿ ಸ್ವಲ್ಪ ಕಾಲ, ಮತ್ತು ಅಂತಿಮವಾಗಿ ಹ್ಯಾಂಬರ್ಗ್‌ನ ಲ್ಯಾಂಗನ್ಹಾರ್‌ಗೆ ಸ್ಥಳಾಂತರಗೊಂಡರು, ಅಲ್ಲಿ ಅವರು ೧೯೩೭ ರವರೆಗೆ ಇದ್ದರು. ನಟಾಸ್ಚಾ ಜಾಸ್ನಿ ಅವರು ಪ್ರಗತಿಪರ 'ಲಿಚ್ವಾರ್ಕ್' ಶಾಲೆಗೆ ಹೋಗುತ್ತಿದ್ದರು.  ಶಾಲೆಯಲ್ಲಿದ್ದಾಗ, ಅವರು ಸರಳವಾಗಿದ್ದ ಬಾಕ್ಸ್ ಕ್ಯಾಮೆರಾದೊಂದಿಗೆ ಛಾಯಾಚಿತ್ರ ಮಾಡುತ್ತಿದ್ದರು. ತೆಗೆದ ಚಿತ್ರಗಳನ್ನು ಮನೆಯಲ್ಲಿ ಸ್ನಾನದ ಕೊಠಡಿಯಲ್ಲಿ  ಸಂಸ್ಕರಿಸುತ್ತಿದ್ದರು. ಇದು ತಾತ್ಕಾಲಿಕ ಡಾರ್ಕ್ ರೂಂ ಆಗಿ ಕಾರ್ಯನಿರ್ವಹಿಸಿತು.

ನಟಾಸ್ಚಾ ಅವರು ೧೯೨೮ ರಲ್ಲಿ ಪದವಿ ಪಡೆದರು. ಅವರು ಬೌಹೌಸ್ ಡೆಸ್ಸೌನಲ್ಲಿ ವಾಸ್ತುಶಿಲ್ಪವನ್ನು ಅಧ್ಯಯನ ಮಾಡಲು ಬಯಸಿದರು. ಆದರೆ ಕುಟುಂಬದ ಆರ್ಥಿಕ ಪರಿಸ್ಥಿತಿಯಿಂದ ಅದು ಅಸಾಧ್ಯವಾಗಿತ್ತು. ಅವರು ಹ್ಯಾಂಬರ್ಗ್ ವಿಶ್ವವಿದ್ಯಾನಿಲಯದಲ್ಲಿ ಗಣಿತಶಾಸ್ತ್ರವನ್ನು ಅಧ್ಯಯನ ಮಾಡಿದರು. ಅಲ್ಲಿ ಅವರು ಆಬಿ ವಾರ್ಬರ್ಗ್ ಮತ್ತು ಎರ್ವಿನ್ ಪನೋಫ್ಸ್ಕಿಗಳಿಂದ ಕಲಾ ಇತಿಹಾಸದಲ್ಲಿ ಶಿಕ್ಷಣವನ್ನು ಪಡೆದರು. ೧೯೩೦ ರಲ್ಲಿ ಮ್ಯಾಜಿಸ್ಟರ್ ಪದವಿಯೊಂದಿಗೆ ಅವರು ವಿಶ್ವವಿದ್ಯಾಲಯದಿಂದ ಪದವಿ ಪಡೆದರು.

ಆಗಸ್ಟ್ ೨೯, ೧೯೨೯ ರಂದು ಅವರು ಹ್ಯಾಂಬರ್ಗ್ನ  ವಿಶ್ವವಿದ್ಯಾನಿಲಯದಲ್ಲಿ  ೧೯೨೩ ರಿಂದ ಬೋಧಿಸುತ್ತಿದ್ದ  ಗಣಿತ  ಪ್ರಾಧ್ಯಾಪಕರಾದ ಎಮಿಲ್ ಆರ್ಟಿನ್‌ರನ್ನು ವಿವಾಹವಾದರು. ೧೯೩೩ ರಲ್ಲಿ ಆರ್ಟಿನ್ಸ್‌ ದಂಪತಿಗೆ ಕರಿನ್ ಎಂಬ ಮಗಳು ಮತ್ತು ೧೯೩೪ ರಲ್ಲಿ ಮೈಕೆಲ್ ಎಂಬ ಮಗ ಜನಿಸಿದರು. ನಟಾಸ್ಚಾರವರು ಅರ್ಧ ಯಹೂದಿಯಾಗಿದ್ದ ಕಾರಣ, ಎಮಿಲ್ ಆರ್ಟಿನ್ ವೃತ್ತಿಪರ ಸಿವಿಲ್ ಸರ್ವೀಸ್‌ನ ಮರುಸ್ಥಾಪನೆಗಾಗಿ ನಾಜಿ ಪಾರ್ಟಿ ಕಾನೂನಿನ ಅಡಿಯಲ್ಲಿ ಅವರ ಬೋಧನಾ ಸ್ಥಾನದಿಂದ ನಿವೃತ್ತರಾದರು. ಸೆಪ್ಟೆಂಬರ್ ೨೭, ೧೯೩೪ ರಂದು, ಆರ್ಟಿನ್ ತನ್ನ ಹೆಂಡತಿ "ಆರ್ಯನ್" ಅಲ್ಲ ಎಂದು ಘೋಷಣೆಗೆ ಸಹಿ ಹಾಕಬೇಕಾಯಿತು.  ಅಕ್ಟೋಬರ್ ೨೩, ೧೯೩೭ ರಂದು ಆರ್ಟಿನ್ ಕುಟುಂಬವು ಯುನೈಟೆಡ್ ಸ್ಟೇಟ್ಸ್‌ಗೆ ಹೋಗಲು ಜರ್ಮನಿಯಿಂದ ಹೊರಬಂದಿತು.  ಆರ್ಟಿನ್ಸ್ ಅವರು ತಮ್ಮ ಸಂಪೂರ್ಣ ಕುಟುಂಬವನ್ನು ಸಾಗಿಸಿದರು. ಅದು ಅವರ ಆಧುನಿಕ ಸಂವೇದನೆಗಳನ್ನು ಪ್ರತಿಬಿಂಬಿಸಿತು.

## ಅಮೇರಿಕಾದಲ್ಲಿನ ಜೀವನ
ನಟಾಸ್ಚಾ ಅವರ ಪತಿ ಮೊದಲ ಬಾರಿಗೆ ನೊಟ್ರೆ ಡೇಮ್ ವಿಶ್ವವಿದ್ಯಾಲಯದಲ್ಲಿ ಬೋಧನೆಯ ಸ್ಥಾನವನ್ನು ಪಡೆದರು. ೧೯೩೮ ರಲ್ಲಿ ಇಂಡಿಯಾನಾದಲ್ಲಿನ, ಬ್ಲೂಮಿಂಗ್ಟನ್‌ನಲ್ಲಿರುವ ಇಂಡಿಯಾನಾ ವಿಶ್ವವಿದ್ಯಾನಿಲಯಕ್ಕೆ ತೆರಳಿದರು. ಆರ್ಟಿನ್ಸ್ ಅವರು ೧೯೩೮ ರಲ್ಲಿ ಥಾಮಸ್ (ಟಾಮ್) ಎಂಬ ಮೂರನೇ ಮಗುವನ್ನು   ಹೊಂದಿದರು. ಎರಡನೆಯ ಮಹಾಯುದ್ಧದ ಸಮಯದಲ್ಲಿ, ನಟಾಸ್ಚಾ ಆರ್ಟಿನ್ ಅವರನ್ನು ಅನ್ಯಲೋಕದ ವೈರಿ ಎಂದು ವರ್ಗೀಕರಿಸಲಾಯಿತು. ಆದಾಗ್ಯೂ ಅಮೆರಿಕ ಸಂಯುಕ್ತ ಸಂಸ್ಥಾನದ ಸೈನ್ಯವು ೧೯೪೨ ರಲ್ಲಿ ಇಂಡಿಯಾನಾ ವಿಶ್ವವಿದ್ಯಾಲಯದಲ್ಲಿ ಸೈನ್ಯದ ವಿಶೇಷ ತರಬೇತಿ ಕಾರ್ಯಕ್ರಮದ ಅಡಿಯಲ್ಲಿ ಸೈನಿಕರಿಗೆ ಕಲಿಸಲು ಅವರನ್ನು ನೇಮಕ ಮಾಡಿತು.

೧೯೪೬ ರಲ್ಲಿ ಪ್ರಿನ್ಸ್ಟನ್ ವಿಶ್ವವಿದ್ಯಾಲಯದಿಂದ ಎಮಿಲ್‌ನನ್ನು ನೇಮಿಸಲಾಯಿತು. ಆರ್ಟಿನ್ಸ್ ನ್ಯೂಜೆರ್ಸಿಯ ಪ್ರಿನ್ಸ್ಟನ್‌ಗೆ ಸ್ಥಳಾಂತರಗೊಂಡರು. ಅವರು ೧೯೫೮ ರಲ್ಲಿ ವಿಚ್ಛೇದನ ಪಡೆದರು. ಅದರ ನಂತರ ಎಮಿಲ್ ಆರ್ಟಿನ್ ಹ್ಯಾಂಬರ್ಗ್‌ಗೆ ಮರಳಿದರು. ನಟಾಸ್ಚಾ ಆರ್ಟಿನ್ ೧೯೬೦ ರಲ್ಲಿ ಮರುಮದುವೆಯಾದರು. ಅವರ ಎರಡನೇ ಪತಿ ಸಂಯೋಜಕ, ಮಾರ್ಕ್ ಬ್ರನ್ಸ್‌ವಿಕ್. ಎಮಿಲ್ ಆರ್ಟಿನ್‌ನ ೧೦೦ ನೆಯ ಜನ್ಮದಿನದಂದು ಹ್ಯಾರಿಗೆ ಸಿಟಿ ಆಫ್ ಹ್ಯಾಂಬರ್ಗ್‌ನ ಅಧಿಕೃತ ಅತಿಥಿಯಾಗಿ ಆರ್ಟಿನ್ ಬ್ರನ್ಸ್‌ವಿಕ್ ಮರಳಿದರು. ಅವರು ೨೦೦೩ ರಲ್ಲಿ ತಮ್ಮ ಸಾವಿನವರೆಗೂ ಪ್ರಿನ್ಸ್ಟನ್‌ನಲ್ಲಿ  ವಾಸಿಸುತ್ತಿದ್ದರು.

## ಗಣಿತಶಾಸ್ತ್ರಜ್ಞರಾಗಿ ವೃತ್ತಿಪರ ಜೀವನ
ಗಣಿತಶಾಸ್ತ್ರಜ್ಞರಾಗಿ ಕೆಲಸ ಮಾಡಿ ಪ್ರಿನ್ಸ್ಟನ್‌ಗೆ ತೆರಳಿದ ನಂತರ, ನ್ಯೂಯಾರ್ಕ್ ವಿಶ್ವವಿದ್ಯಾನಿಲಯದ ಗಣಿತಶಾಸ್ತ್ರ ವಿಭಾಗದಲ್ಲಿ ರಿಚರ್ಡ್ ಕೋರಂಟ್ ಅವರೊಂದಿಗೆ ನಟಾಸ್ಚಾ ಆರ್ಟಿನ್ ಕೆಲಸಕ್ಕೆ ಸೇರಿದರು. ೧೯೪೮ ರಲ್ಲಿ ಕೋರಂಟ್ ಇನ್ಸ್ಟಿಟ್ಯೂಟ್ ಆಫ್ ಮ್ಯಾಥಮೆಟಿಕಲ್ ಸೈನ್ಸಸ್‌ನಲ್ಲಿ ಸ್ಥಾಪನೆಯಾದ *ಕಮ್ಯೂನಿಕೇಶನ್ಸ್ ಆನ್ ಪ್ಯೂರ್ ಆಂಡ್ ಅಪ್ಲೈಡ್ ಮ್ಯಾಥಮ್ಯಾಟಿಕ್ಸ್* ಎಂಬ ನಿಯತಕಾಲಿಕದ  ತಾಂತ್ರಿಕ ಸಂಪಾದಕರಾದರು. ೧೯೫೬ ರಲ್ಲಿ *ಜರ್ನಲ್ ಥಿಯರಿ ಆಫ್ ಪ್ರೊಬಬಿಲಿಟಿ ಮತ್ತು ಇಟ್ಸ್ ಅಪ್ಲಿಕೇಷನ್ಸ್*ಗೆ ಪ್ರಾಥಮಿಕ ಭಾಷಾಂತರ ಸಂಪಾದಕರಾದರು.  ೫೦ ವರ್ಷಗಳ ಕಾಲ ಅವರ ದೀರ್ಘಕಾಲೀನ ಸದಸ್ಯತ್ವವನ್ನು ಗುರುತಿಸಿ, ಅವರು ಅಮೇರಿಕನ್ ಮ್ಯಾಥಮ್ಯಾಟಿಕಲ್ ಸೊಸೈಟಿಯ ಗೌರವಾನ್ವಿತ ಸದಸ್ಯರಾಗಿದ್ದರು.

## ಛಾಯಾಗ್ರಾಹಕರಾಗಿ
ಆರ್ಟಿನ್ ಬ್ರನ್ಸ್‌ವಿಕ್ ಅವರು ತಮ್ಮನ್ನು  ವೃತ್ತಿಪರ ಛಾಯಾಗ್ರಾಹಕಿ ಎಂದು ಎಂದಿಗೂ ನಿರ್ಧರಿಸಲಿಲ್ಲ. ಛಾಯಾಗ್ರಹಣ ಅವರ "ಖಾಸಗಿ ಆಸಕ್ತಿಯಾಗಿತ್ತು, ಆದರೆ ಅದು ಕೇವಲ ಸ್ನ್ಯಾಪ್‌ಶಾಟ್‌ಗಳನ್ನು ತೆಗೆದುಕೊಳ್ಳುವುದಕ್ಕೆ ಮಾತ್ರಾ ಸೀಮಿತವಾಗಿರಲಿಲ್ಲ, ಅದಕ್ಕಿಂತಲೂ ಸ್ವಲ್ಪ ಹೆಚ್ಚು ಆಸಕ್ತಿ ಇತ್ತು." 

ಅವರು ೧೯೨೯ ರಲ್ಲಿ ವಿವಾಹವಾದ ನಂತರ, ಎಮಿಲ್ ಆರ್ಟಿನ್‌ರಲ್ಲಿ, ಛಾಯಾಗ್ರಹಣದಲ್ಲಿ ತಮಗಿರುವ ಉತ್ಸಾಹವನ್ನು ಹಂಚಿಕೊಂಡರು. ಎಮಿಲ್ ಆರ್ಟಿನ್‌, ಅವರಿಗೆ ಲಿಕಾ ಕಾಂಪ್ಯಾಕ್ಟ್ ಕ್ಯಾಮರಾ ನೀಡಿದರು. ಓರ್ವ ಕುಟುಂಬ ಸ್ನೇಹಿತನಾದ ಹೆನ್ರಿಚ್ ಸ್ಟೆಗಮನ್ ಎಂಬ ವರ್ಣಚಿತ್ರಕಾರ ತನ್ನ ಛಾಯಾಗ್ರಹಣದಲ್ಲಿ ಅವರನ್ನು ಪ್ರೋತ್ಸಾಹಿಸಿದನು. ಅವರು ಮೊದಲು ಕುಟುಂಬದ ಸದಸ್ಯರು, ಸ್ನೇಹಿತರು ಮತ್ತು ಭೂದೃಶ್ಯಗಳ ಚಿತ್ರಗಳನ್ನು ತೆಗೆದುಕೊಂಡರು. ನಂತರ ಹ್ಯಾಂಬರ್ಗ್ ಅನ್ನು ಅನ್ವೇಷಿಸಿದರು ಮತ್ತು ಪೋರ್ಟ್ ಆಫ್ ಹ್ಯಾಂಬರ್ಗ್, ಜಂಗ್ಫರ್ನ್ಸ್ಟೈಗ್, ಮತ್ತು ಮುಖ್ಯ ರೈಲು ನಿಲ್ದಾಣದಂತಹ ದೃಶ್ಯಗಳನ್ನು ಚಿತ್ರೀಕರಿಸಿದರು. ಅವರು ವಿಶೇಷವಾಗಿ ವಾಸ್ತುಶೈಲಿಯ ಚಿತ್ರ ತೆಗೆಯುವುದರಲ್ಲಿ ಆಸಕ್ತರಾಗಿದ್ದರು ಮತ್ತು ಬೌಹೌಸ್‌ನ ಆಲೋಚನೆಗಳಿಂದ ಪ್ರಭಾವಿತರಾಗಿದ್ದರು. ಅವರ ಛಾಯಾಚಿತ್ರಗಳಲ್ಲಿ ಸ್ಪಷ್ಟ, ಪ್ರಕಾಶಮಾನವಾದ ಸಾಲುಗಳಿಗೆ ಆದ್ಯತೆ ನೀಡಿದರು. 

ಎರಡನೆಯ ಮಹಾಯುದ್ಧದ ಸಮಯದಲ್ಲಿ ಅವರನ್ನು  ಪರಕೀಯರಾಗಿ ವರ್ಗೀಕರಿಸಿದ ಕಾರಣ, ಅವರ ಕ್ಯಾಮರಾವನ್ನು ೧೯೪೨ ರಲ್ಲಿ ಪೋಲಿಸರು ತಾತ್ಕಾಲಿಕವಾಗಿ ವಶಪಡಿಸಿಕೊಂಡರು. ಅದು ಅವರಿಗೆ ಪುನಃ ಮರಳಿದಾಗ ಅವರು ಛಾಯಾಗ್ರಹಣದಲ್ಲಿ ತಮ್ಮ ಉತ್ಸಾಹವನ್ನು ಕಳೆದುಕೊಂಡಿದ್ದರು. ಹ್ಯಾಂಬರ್ಗ್‌ನಲ್ಲಿನ  ಅವರ ಮುದ್ರಣಗಳು, ಅವರ ವಲಸೆಯ ಮೂಲಕ ಬದುಕುಳಿದವು. ಅವರ ಮಗ ಟಾಮ್ ಅವುಗಳನ್ನು ನಲವತ್ತು ವರ್ಷಗಳ ನಂತರ ಕ್ಯಾಬಿನೆಟ್‌ನಲ್ಲಿ ಮರುಶೋಧಿಸಿದರು. ಅವರು ಹ್ಯಾಂಬರ್ಗ್‌ನಲ್ಲಿ ತಮಗೆ ಸಂಪರ್ಕವಿರುವ ಗ್ಯಾಲರಿಗಳನ್ನು ಗುರುತಿಸಿದರು. ಆರ್ಟಿನ್ ಬ್ರನ್ಸ್‌ವಿಕ್‌ ಅವರ ಛಾಯಾಚಿತ್ರಗಳನ್ನು ಮೊದಲು ೧೯೯೯ ರಲ್ಲಿ ಹ್ಯಾಂಬರ್ಗ್-ಎಪೆಂಡೆಂಡ್ರಫ್‌ನಲ್ಲಿನ ಕುನ್ಸ್ಟ್ಜೆನ್ಸ್ ಗ್ಯಾಲರಿಯಲ್ಲಿ ಪ್ರದರ್ಶಿಸಲಾಯಿತು. ೨೦೦೧ ರಲ್ಲಿ ಮ್ಯೂಸಿಯಂ ಫರ್ ಕುನ್ಸ್ಟ್ ಉಂಡ್ ಗೆವೆರ್ಬ್ ೨೨೭ ಮೂಲ ಮುದ್ರಣಗಳ ಪ್ರದರ್ಶನವನ್ನು ಹ್ಯಾಂಬರ್ಗ್, ಆಸ್ ಐ ಸಾ ಇಟ್ ಶೀರ್ಷಿಕೆಯಡಿಯಲ್ಲಿ ಆಯೋಜಿಸಿದರು. ಅವು ೧೯೨೦ ಮತ್ತು ೩೦ ರ ದಶಕದ ಛಾಯಾಚಿತ್ರಗಳಾಗಿದ್ದವು.  ೯೧ ವರ್ಷಗಳಲ್ಲಿ ಅವರ  ವಯಸ್ಸಿನ ಹೊರತಾಗಿಯೂ, ನಟಾಸ್ಚಾ ಬ್ರನ್ಸ್‌ವಿಕ್ ನ್ಯೂಯಾರ್ಕ್ಗೆ ಪ್ರವಾಸವನ್ನು ಕೈಗೊಂಡರು. ಮ್ಯೂಸಿಯಂ ಈಗ ೨೩೦ ಮೂಲ ಮುದ್ರಣಗಳನ್ನು ಹೊಂದಿದೆ.
## ಉಲ್ಲೇಖಗಳು
ವರ್ಗ:ಕನ್ನಡ ವಿಕಿಪೀಡಿಯ ಗುಣಮಟ್ಟ ಸುಧಾರಣೆ
ವರ್ಗ:ಗಣಿತಜ್ಞರು
ವರ್ಗ:ಛಾಯಾಗ್ರಾಹಕರು